Sportssjef Clas Brede Bråthen mener at «kvinnene er mye nærmere å få delta i skiflyvning enn de kvinnelige alpinistene er å få kjøre i Kitzbühel».
– Det er ikke lenger noen begrensninger for at det kan skje i bakken. Det må bare være bred nok interesse fra flere nasjoner. De siste hindringene ble fjernet i fjor. Det var hindringer som lå der fordi FIS ville utvikle kvinnenes skihopping som konkurranseidrett og ikke bare show og pauseunderholdning.
Bråthen sier at han «skulle likt å se hvilken annen idrett som har bygget opp et slikt tilbud som kvinnene nå har på så kort tid».
Det som gleder ham er den store interessen for kvinnehopp internasjonalt.
– Det er en oppmerksomhet som i veldig mange andre land overgår de andre skiidrettene. Og det har skjedd i underkant av ti år.
Ting skjer fort. Det at Maren Lundby & co. deltok for første gang i Raw Air, men måtte hoppe av før finalen, var et gjennombrudd. Kvinnene fikk med seg renn i tre av de fire bakkene.
– Dette har vært et av de største løftene i kvinneidretten, sier Bråthen, som mener at Norge går foran og at kvinnene vil nå mammutbakkene til slutt. Og eventuelt ikke «bare» som prøvehoppere.